મિડલસ્કૂલ પાસ કરીને હાઈસ્કૂલમાં આવીએ એટલે ટીનેજ શરૂ થઈ ગઈ હોય. હાઈસ્કૂલે જતાં પહેલાં, ઘરના કબાટના અરીસા સામે ઊભા રહી જ જવાય. માથામાં પટિયા પાડવાની ટેવ પડવા લાગે. પગમાં કેન્વાસના શૂઝ પહેર્યા હોય તેને સફેદો લગાવીને ચમકતા દેખાડવાનું આપણને કોઈએ શીખવવું પડતું નથી. આપોઆપ મહેસૂસ થવા લાગે, હવે હાઈસ્કૂલમાં આવ્યા. મોટા થવા લાગ્યા. હવે દફતર ઊંચકવાના કેવા ? પિરિયડ પ્રમાણે ચોપડીઓ-નોટબૂકો બગલમાં દબાવીને ઊપડવાનું. ભાદ્રોડના ઝાંપે પહોંચીએ એટલે પહેલી આવે ગ્લોબ ટૉકીઝ. નવી ફિલ્મ ચડી હોય તો એનાં પોસ્ટર જોવામાં તલ્લીન થઈ જવાનું. હન્ટરવાલી નાદિયાને જોવાની હજુ ય મજા તો પડે છે. પણ બૉમ્બે ટૉકીઝ કે પ્રભાતની વાત જરા જુદી. સાંભળવાની મોજ પડે એવાં ગાણાંવાળી ફિલ્મ લાગી હોય તો સાંજે બાપાને મસકા મારી ચાર આના કઢાવવાની વેતરણ ત્યાંથી જ ચાલુ થઈ જાય.